  Майя Бывальцева «Лыдӟиськон час» ортчоз Ижкарын 4-тӥ куартолэзе. «Нылпиослы ож сярысь лыдӟиськом» VIII калыккуспо ужрад улсын сое радъя Удмуртиысь Йӧскалык лыдӟиськонни, ивортэ ужъюртлэн пресс-службаез. Ижкарын ужрад кык интыын ортчоз — 11 часын Гоголь нимо бульварын (люкаськозы Мунё театре пырон азьын) но 16 часын Элькун нылпи юртын (Ухтомский урам, 21). - Гоголь нимо бульварын 24 номеро гимназиын дышетскисьёсын пумиськозы кылосбур тодосъя кандидат Виктор Чулков, кылбурчиос Анна Глухова но Кир Юрст, соос Эдуард Веркинлэн «Облачный полк» повестьысьтыз люкетъёссэ лыдӟозы - Элькун нылпи юртын улӥсьёслы Борис Васильевлэн «А зори здесь тихие…» повестьысьтыз люкетъёсты лыдӟоз Мунё театрысь актёр, ляб тазалыко пиналъёслэн «Надежда» театрзылэн кивалтӥсез Константин Мехряков.  «Ужрадлэн ужпумез — пиналъёслы но быдэ вуымтэослы Атыкай музъемез гажан мылкыд пыӵатон, озьы ик лыдӟиськонниосын та темая книгаосты нылпиос пӧлын вӧлмытон ужез кужмоятон», — верамын ивортонын. Самараысь улосвыл нылпи лыдӟиськонниен кичӧлтэм ужрад улсын Россиысь 80 улосвылъёсысь (озьы ик Беларусьысь, Донецк Калык Элькунысь но Казахстанысь) лулчеберетъя, дышетонъя, тазалыкез утёнъя но калыклы мерлыко юрттэт сётонъя 4 сюрс пала ужъюртъёсын Быдӟым Атыкай ож сярысь устооссэ произведениосты шара лыдӟозы. Ужрад борды вань мылкыд карисьёс итӥськыны быгато. Тегъёс: Мерлык Ижкар Литература Удмуртия пиналъёс БыдӟымАтыкайож  